Uji keupayaan kekalkan kemampanan fiskal
KUALA LUMPUR: Covid-19 yang merebak dengan cepat telah menyebabkan masalah kesihatan awam dan gangguan kepada keseimbangan fiskal berikutan kerajaan berdepan dengan impak sosial dan ekonomi, menurut Institut Bank Pembangunan Asia (ADBI). Pandemik tersebut turut mengancam kehidupan manusia khususnya kumpulan yang berisiko, dengan warga emas menjadi kumpulan paling terjejas, terutamanya mereka yang masih bekerja dalam sektor tidak formal, katanya dalam catatan di blog, Asian Pathways. “Mereka dijangka menjadi lebih berisiko jika mereka memerlukan penjagaan warga emas atau tinggal di pusat penjagaan. Pada masa sama, ini juga menunjukkan perbelanjaan penjagaan kesihatan akan meningkat dalam kalangan masyarakat yang berusia. “Tidak wajar untuk menyatakan jangka hayat yang lebih lama akan meningkatkan kos daripada pandemik tersebut,” kata kumpulan pemikir Asia yang memberi tumpuan kepada mengenal pasti strategi pembangunan yang berkesan untuk Asia dan Pasifik. Oleh itu, ADBI berkata usaha untuk melindungi penduduk yang berusia dan mengekalkan kemampanan fiskal dalam menghadapi pandemik itu perlu tetapi mencabar. Ia menekankan perlindungan dan pencegahan serta protokol kawalan jangkitan yang perlu dilaksanakan untuk memastikan keselamatan warga emas, terutamanya mereka yang memerlukan penjagaan. Malah, penting untuk melengkapkan ahli keluarga dan penjaga dengan pengetahuan mengenai perkhidmatan kesihatan, sanitasi dan sokongan kemanusiaan. Selain itu, menggalakkan penjagaan dan sokongan dalam kitaran hidup penting dengan melabur dalam perlindungan penjagaan kesihatan dan memperluas perlindungan pencen sosial dan skim perlindungan kepada kumpulan yang berusia. “Pengajaran daripada pandemik ini untuk semua kerajaan ialah menjadi keperluan dan wajib menyediakan ruang fiskal yang diperlukan bagi menghadapi situasi ini yang tidak pernah berlaku sebelum ini,” menurut ADBI. – Bernama 
See author's posts
